Den historiske café i Skolegade lukker ikke, som vi tidligere har skrevet. Ejerne af lokalerne leder i stedet efter ny forpagter til den 80 år gamle beværtning.

Annonce

I Skolegade 11 ligger Pinds Café. Der har den ligget siden 1936, og der vil den fortsat ligge.

Fredag skrev vi, at det hele var slut, at caféen ville have sidste udskænkning lørdag. En nyhed, som blev begrædt af tidligere ansatte, kunder og stamgæster.

Caféen skrev på sin Facebook-side, at lørdag 5. juni ville være sidste dag, og at den kendte café lukkede ned. Men det er ikke sandt, der var blot tale om, at forpagter Jesper Svendberg stoppede efter ti år, og at han i stedet åbner nyt sted i Kannikegade.

Siden 1985 har Jan Jürtz ejet Pinds Café med skiftende forpagtere. Og mens den tidligere forpagter, som har kontrakt til 1. juli, pakker ned, leder ejerne af lokalerne efter en ny forpagter, som kan overtage stafetten, så Pinds Café - som vi kender det - kan bestå.